Karl Gauti Hjaltason og Ólafur Ísleifsson , sem reknir voru úr Flokki fólksins í kjölfar Klaustursmálsins , hafa gengið til liðs við Miðflokkinn . Þetta kemur fram í tilkynningu sem þeir hafa sent frá sér . Miðflokkurinn er nú orðinn stærsti flokkurinn í stjórnarandstöðu með níu þingmenn . „ Á vettvangi Miðflokksins teljum við okkur geta náð betri árangri í baráttumálum okkar og styrkt málefnastöðu flokksins . Við höfum sameiginlega sýn á sjálfstæði og fullveldi þjóðarinnar , yfirráð hennar á auðlindum sínum og mikilvægi vestrænnar samvinnu , “ segir í tilkynningu þingmannanna . „ Við teljum að á vettvangi Miðflokksins styrkjum við stöðu okkar á Alþingi til að knýja á um framgang þeirra málefna , sem kjósendur treystu okkur fyrir í síðustu alþingiskosningum . “ Þingmennirnir segja áherslur sínar snúa að eindregnum stuðningi við láglaunafólk og þá sem standa höllum fæti í íslensku samfélagi og þar eigi þeir samleið með Miðflokknum . „ Við erum sammála um nauðsyn þess að leiðrétta kjör hinna lægst launuðu og skapa öldruðum og öryrkjum tækifæri til að bæta hag sinn með aukinni vinnu án skerðingar almannatryggingabóta , “ segja þeir . „ Við erum sammála um áherslur í málefnum hins sístækkandi hóps aldraðra sem geti notið ævikvöldsins á heimili sínu eins lengi og unnt er , með öruggu framboði hjúkrunarrýma þegar nauðsyn knýr á um slík úrræði . “ Voru beðnir að skipta í nóvember Sigmundur Davíð Gunnlaugsson , Bergþór Ólason , Gunnar Bragi Sveinsson og Anna Kolbrún Árnadóttir , þingmenn Miðflokksins , hittu þingmennina á Klaustri bar 20. nóvember 2018 . Þau skjölluðu Ólaf og Karl Gauta og lögðu hart að þeim að skipta yfir í Miðflokkinn . Samskiptin náðust á hljóðupptöku . Fóru þingmenn Miðflokksins hörðum orðum um Ingu Sæland , formann Flokks fólksins . Athygli vekur að Ólafur Ísleifsson og Karl Gauti komu Ingu nær ekkert til varnar en hlustuðu þöglir á þingmenn Miðflokksins úthúða henni . „ Hún vill vel , “ sagði Ólafur Ísleifsson í eitt skiptið en að öðru leyti tók hann undir með Karli Gauta um að hún væri ófær um að gegna formennsku í Flokki fólksins . „ Hún getur þetta ekki . Hún getur talað um þetta , hún getur grenjað um þetta , en hún getur ekki stjórnað , “ sagði Karl . Sögðu ekki á dagskrá að skipta um flokk Stundin hafði samband við Karl Gauta Hjaltason og Ólaf Ísleifsson . „ Það er algengt í þinginu . Er ekki bara þannig að við ættum að bjóða Miðflokknum og Framsóknarflokknum og Sjálfstæðisflokknum að sameinast undir forystu Flokks fólksins ? Þetta eru nú hinir svona borgaralega sinnuðu flokkar . Er þetta ekki málið ? “